《放言》
清代·郭传昌

山不能摩九天，水不能没九渊。山高水深不见尔，但见浮空波浪随云烟。

人生又在云烟波浪里，天地置此胡为焉。我思天地亦游戏，点缀光景耽新鲜。

不然黄土抟人可长在，何用劳生息死时推迁。旁人听者谓我颠，子不知我安知颠。

安知天地有时尽，安知十有二万年。安知今日是何日，我且颠颠放倒眠。

作者简介：郭传昌，字子冶，侯官人。光绪甲午进士，官工部主事，改博罗知县。有《惜斋诗集》。